b"\n_START_ARTICLE_\nBiarmija\n_START_PARAGRAPH_\nBiarmija (Biarmia, Bjarmia, Bjarmaland, Bjarmland)\xc2\xa0\xe2\x80\x93 skandinav\xc5\xb3 sagose viking\xc5\xb3 laikais ir v\xc4\x97liau minima \xc5\xbeem\xc4\x97. Daugelis tyrin\xc4\x97toj\xc5\xb3 mano, kad \xc5\xa1i \xc5\xbeem\xc4\x97s buvo pietin\xc4\x97se Baltosios j\xc5\xabros pakrant\xc4\x97se ir \xc5\xa0iaurin\xc4\x97s Dvinos baseine (\xc5\xa1iuolaikin\xc4\x97 Rusijos Archangelsko sritis)._NEWLINE_Da\xc5\xbenai teigiama, kad pavadinimas Biarmija kilo i\xc5\xa1 ugrofin\xc5\xb3 \xc5\xbeod\xc5\xbeio perm 'keliaujantis pirklys'. Kai kurie lingvistai mano, kad \xc5\xa1i hipotez\xc4\x97 yra tik sp\xc4\x97liojimas. Biarmijos prekybiniai ry\xc5\xa1iai siek\xc4\x97 Volgos Bolgarij\xc4\x85, kurie prekiavo ir su skandinavais Baltijos regione._NEWLINE_Biarmija (Bjarmalandas) minima senojoje skandinav\xc5\xb3 literat\xc5\xabroje. Kiek \xc5\xbeinoma, seniausiai jis pamin\xc4\x97tas kelion\xc4\x97s apra\xc5\xa1yme \xe2\x80\x9eOtaro kelion\xc4\x97\xe2\x80\x9c (angl. Voyage of Ohthere, kur pasakojama apie ma\xc5\xbedaug 890\xc2\xa0m. \xc4\xafvykusi\xc4\x85 kelion\xc4\x99. Pagal autori\xc5\xb3 Otar\xc4\x85 (norv. Ottar fra H\xc3\xa5logaland, angl. Ohthere of H\xc3\xa5logaland) ten apra\xc5\xa1yta pirmoji skandinav\xc5\xb3 kelion\xc4\x97 \xc4\xaf Biarmij\xc4\x85, kas tikriausiai n\xc4\x97ra tiesa. _NEWLINE_Permie\xc4\x8diai minimi seniausiame Rusios metra\xc5\xa1tyje Nestoro kronikoje (1000\xe2\x80\x931100\xc2\xa0m.). Kitos minimos ugrofin\xc5\xb3 tautos yra vepsai, mariai, mordviai, \xc4\x8diudai._NEWLINE_Kra\xc5\xa1to pavadinim\xc4\x85 v\xc4\x97liau min\xc4\x97jo vokie\xc4\x8di\xc5\xb3 istorikas Adomas Bremenietis (XI a.). Islandas Snoris Sturlusonas (isl. Snorri Sturluson; 1179\xe2\x80\x931241) sagoje B\xc3\xb3sa saga ok Herrau\xc3\xb0s pasakojo apie Biarmijos upes, tekan\xc4\x8dias \xc4\xaf Gandvik\xc4\x85. N\xc4\x97ra ai\xc5\xa1ku, ar j\xc5\xb3 minimas Bjarmalandas yra tas pats, kur\xc4\xaf min\xc4\x97jo \xe2\x80\x9eOtaro kelion\xc4\x97je\xe2\x80\x9c._NEWLINE__NEWLINE_Biarm\xc5\xb3 dievo Jomali vardas yra fini\xc5\xa1kas, bet apra\xc5\xa1yti jo bruo\xc5\xbeai yra labiau sibirieti\xc5\xa1ki, ypa\xc4\x8d kar\xc5\xabna su dvylika auksini\xc5\xb3 \xc5\xbevaig\xc5\xbed\xc5\xbei\xc5\xb3, kurios b\xc5\xabdingos Sibiro \xc5\xa1aman\xc5\xb3 kepur\xc4\x97ms._NEWLINE_Olaus Magnus Bjarmaland\xc4\x85 pa\xc5\xbeym\xc4\x97jo Kolos pusiasalyje, o Johannes Schefferus (1621\xe2\x80\x931679) teig\xc4\x97, kad Biarmija yra Laplandija._NEWLINE_Pagal sag\xc4\x85 apie Otaro kelion\xc4\x99 norvegas pirklys Otaras pasakojo karaliui Alfredui Did\xc5\xbeiajam, kad jis kelias dienas plauk\xc4\x97 \xc5\xa1iaurine pakrante, po to \xc4\xaf pietus, kol atvyko prie didel\xc4\x97s up\xc4\x97s (galb\xc5\xabt\xc2\xa0\xe2\x80\x93 \xc5\xa0iaurin\xc4\x97s Dvinos). Up\xc4\x97s estuarijoje gyveno Beormas, kurie, kitaip nei klajokliai samiai, buvo s\xc4\x97sl\xc5\xabs, o j\xc5\xb3 kra\xc5\xa1tas buvo turtingas ir tankiai apgyvendintas. Otaras j\xc5\xb3 kalbos ne\xc5\xbeinojo, bet pasakojo, kad j\xc5\xb3 kalba buvo pana\xc5\xa1i \xc4\xaf sami\xc5\xb3 kalb\xc4\x85. Biarmai Otarui pasakojo apie savo \xc5\xa1al\xc4\xaf bei su ja besiribojan\xc4\x8dius kra\xc5\xa1tus._NEWLINE__NEWLINE_V\xc4\x97liau i\xc5\xa1 Norvegijos buvo surengtos kelios ekspedicijos \xc4\xaf Bjarmaland\xc4\x85\xc2\xa0\xe2\x80\x93 920\xc2\xa0m. Erikas Kruvinasis Kirvis (sen. skand. Eir\xc3\xadkr Bl\xc3\xb3\xc3\xb0\xc3\xb8x; angl. Eric Haraldsson Bloodaxe), o v\xc4\x97liau\xc2\xa0\xe2\x80\x93 Eriko s\xc5\xabnus Norvegijos karalius Haraldas II (sen. skand. Haraldr Gr\xc3\xa1feldr; angl. Harald II Greycloak) bei 1090\xc2\xa0m.\xc2\xa0\xe2\x80\x93 Hakonas Magnusonas (norv. H\xc3\xa5kon Magnusson Toresfostre)._NEWLINE_\xc5\xbdinomiausia ekspedicija \xc4\xaf Biarmij\xc4\x85 yra Toriro \xc5\xa0uns (sen. skand. \xc3\x9e\xc3\xb3rir hundr). Jis su draugais 1026\xc2\xa0m. atvyko \xc4\xaf Biarmij\xc4\x85, kur prad\xc4\x97jo prekiauti su vietiniais gyventojais ir pripirko daug kaili\xc5\xb3, o tada apsimet\xc4\x97 i\xc5\xa1vykst\xc4\x85. Po to jie paslap\xc4\x8dia i\xc5\xa1silaipino \xc4\xaf krant\xc4\x85 ir apipl\xc4\x97\xc5\xa1\xc4\x97 laidojimo viet\xc4\x85, kur biarmai buvo pastat\xc4\x99 savo dievo Jomali stab\xc4\x85. Stabas vaizdavo diev\xc4\x85, ant keli\xc5\xb3 laikant\xc4\xaf duben\xc4\xaf su sidabru, o ant kaklo buvo vertinga grandin\xc4\x97. Toriras ir jo vyrai su turtingu grobiu sugeb\xc4\x97jo pab\xc4\x97gti nuo persekiojusi\xc5\xb3 biarm\xc5\xb3._NEWLINE_Dabartiniai istorikai mano, kad biarm\xc5\xb3 turtai buvo sukaupti i\xc5\xa1 prekybos, kuri vyko Dvina, Kama bei Volga su bolgar\xc5\xb3 ir kitomis gyvenviet\xc4\x97mis pietesn\xc4\x97se \xc5\xbeem\xc4\x97se. Ten biarmai kailius bei v\xc4\x97pli\xc5\xb3 iltis parduodavo u\xc5\xbe sidabr\xc4\x85 ar keisdavo \xc4\xaf kitas prekes. \xc5\xa0iaur\xc4\x97je biarmai prekiavo su samiais, kurie, manoma, buvo biarm\xc5\xb3 duoklininkai._NEWLINE_Atrodo, kad skandinavai irgi naudojosi prekybiniu Dvinos keliu, kuris papild\xc4\x97 Volgos ir Dniepro kelius. 1217\xc2\xa0m. du norveg\xc5\xb3 pirkliai atvyko \xc4\xaf Biarmij\xc4\x85 pirkti kaili\xc5\xb3. Vienas i\xc5\xa1 j\xc5\xb3 patrauk\xc4\x97 toliau \xc4\xaf pietus per Rusi\xc4\x85 \xc4\xaf Palestin\xc4\x85, kur jis nor\xc4\x97jo prisid\xc4\x97ti prie Kry\xc5\xbeiaus \xc5\xbeygi\xc5\xb3. Antrasis liko Biarmijoje, bet buvo biarm\xc5\xb3 u\xc5\xbemu\xc5\xa1tas. Atsakydama \xc4\xaf tai Norvegijos vald\xc5\xbeia pareikalavo i\xc5\xa1 Biarmijos kompensacijos, ir gal\xc5\xb3 gale 1222\xc2\xa0m. norvegai nusiaub\xc4\x97 Biarmij\xc4\x85_NEWLINE_Manoma, kad XIII a. prasid\xc4\x97jo Biarmijos, tapusios Novgorodo respublikos duoklininke, nuosmukis. Dalis slav\xc5\xb3, besislepian\xc4\x8di\xc5\xb3 nuo totori\xc5\xb3, patrauk\xc4\x97 \xc5\xa1iaur\xc4\x97n \xc4\xaf Biarmij\xc4\x85 ir prie Beloozero. Dalis i\xc5\xa1stumt\xc5\xb3 biarm\xc5\xb3 pasitrauk\xc4\x97 \xc4\xaf Norvegij\xc4\x85, kur jie 1240\xc2\xa0m. i\xc5\xa1 karaliaus Hakono IV prie Malangeno fiordo gavo \xc5\xbeem\xc4\x97s. Galb\xc5\xabt didesn\xc4\x99 neigiam\xc4\x85 \xc4\xaftak\xc4\x85 padar\xc4\x97 Kry\xc5\xbeiaus \xc5\xbeygiai, d\xc4\x97l kuri\xc5\xb3 prekybiniai keliai pasislinko \xc4\xaf vakarus bei \xc4\xaf pietus._NEWLINE_XIII a. prad\xc5\xbeioje novgorodie\xc4\x8diai \xc4\xafk\xc5\xabr\xc4\x97 Velikij Ustiug\xc4\x85, kuris tapo svarbiu biarm\xc5\xb3 prekybos konkurentu. XIV\xe2\x80\x93XV a. \xc4\xaf Biarmij\xc4\x85 atvyko vis daugiau slav\xc5\xb3, kurie palaipsniui asimiliavo biarmus."